ສະຫະຣັດ ກຳລັງດຳເນີນງານ ເພື່ອປ່ອຍ ກັບຕັນເຮືອ ທີ່ຖືກ ພວກໂຈນທະເລ ຈັບເປັນໂຕປະກັນ
ຂ່າວສຳຄັນອື່ນໆ: ພວກປະທ້ວງໃນໄທ ໄດ້ບຸກຜ່ານ ການຮັກສາ ຄວາມປອດພັຍ ຂອງເຈົ້າໜ້າທີ່ ທີ່ກອງປະຊຸມ ສຸດຍອດ; ການສົ່ງອອກຂອງຈີນ ຫລຸດລົງ 17% ໃນເດືອນ ມີ
ເຈົ້າໜ້າທີ່ ສະ ຫະຣັດ ກ່າວວ່າ ຕົນກຳລັງດຳເນີນງານເພື່ອ ປ່ອຍກັບຕັນ ຄົນອະເມຣິກັນ ຂອງກຳປັ່ນຂົນສົ່ງ ຊຶ່ງໄດ້ຖືກພວກໂຈນທະເລຈັບໄວ້ເປັນໂຕປະ ກັນເທິງເຮືອຊູຊີບ ຢູ່ນອກແຄມຝັ່ງໂຊມາເລັຽ ກຳປັ່ນຣົບBAINBRIDGE ຂອງສະຫະຣັດ ໄດ້ເດີນທາງ ໄປຍັງບໍຣິເວນ ທີ່ເກີດເຫດ ເພື່ອຕິດຕາມເຮືອຊູຊີບລຳນັ້ນ ແລະມີລາຍ ງານວ່າ ກຳລັງມີການ ສົ່ງກຳປັ່ນ ຂອງກອງທັບເຮືອສະຫະຣັດ ໄປຍັງບໍຣິເວນ ດັ່ງກ່າວ ເພີ້ມຕື່ມ ຣັຖມຸນຕຣີການຕ່າງປະເທດສະຫະຣັດ ທ່ານນາງ HILLARY CLINTON ກ່າວຕໍ່ ພວກນັກຂ່າວວ່າ ເປັນທີ່ປາກົດວ່າຈັກຂອງເຮືອຊູຊີບ ໄດ້ໝົດນ້ຳມັນເຊື້ອໄຟ ແລະເວົ້າວ່າ ກອງທັບເຮືອແລະເຈົ້າໜ້າທີ່ ສັນຕິບານກາງ FBI ຂອງສະຫະຣັດ ກຳລັງດຳເນີນງານ ເພື່ອເຮັດໃຫ້ສະຖານະການ ຈັບໂຕປະກັນ ທີ່ວ່ານີ້ ສິ້ນສຸດລົງ ຂະນະດຽວກັນ ພວກນັກວິເຄາະເວົ້າວ່າ ບໍ່ມີທ່າທາງວ່າ ກອງທັບເຮືອ ຂອງສະຫະຣັດ ຈະໃຊ້ກຳລັງ ທັງນີ້ກໍຍ້ອນອາດຈະເຮັດໃຫ້ ໂຕປະກັນ ອະເມຣິຣກັນ ຕົກຢູ່ໃນຄວາມສ່ຽງ ທ່ານ ROBERT GIBBSໂຄສົກຂອງທຳນຽບຂາວກ່າວວ່າ ປະທານາທິບໍດີ BARACK OBAMAຕິດຕາມເບິ່ງສະຖານະການຢ່າງໃກ້ຊິດ ທີ່ປະເທດໄທ ພວກປະ ທ້ວງ ຕໍ່ຕ້ານຣັຖບານ ທີ່ໄດ້ບຸກຜ່ານ ກຳລັງຮັກສາ ຄວາມສະງົບ ໃນວັນສຸກມື້ນີ້ ແລະມຸ່ງໜ້າ ໄປສູ່ບ່ອນຈັດກອງປະຊຸມສຸດຍອດຂອງສະມາຄົມອາຊ່ຽນນັ້ນ ຂູ່ວ່າ ຈະຣົບກວນ ການປະຊຸມ ທີ່ແນໃສ່ ເພື່ອແກ້ໄຂວິກິຕການ ທາງດ້ານການເງິນຂອງໂລກ ພວກປະທ້ວງ ທີ່ໃສ່ເສື້ອແດງ ແລະຮ້ອງຄຳຂວັນໄດ້ບຸກຜ່ານ ແນວປ້ອງກັນ ຂອງທະຫານ ປະມານ 200 ຄົນ ທີ່ຢູ່ໃນຊຸດ ປາບຈະລາຈົນໄປຍັງບໍຣິເວນ ຢູ່ນອກທາງເຂົ້າ ບ່ອນປະຊຸມ ທີ່ເມືອງພັທຍາ ແຄມທະເລຂອງໄທ ພວກປະທ້ວງ ທີ່ສນັບສນຸນ ອະດີດ ນາຍົກຣັຖມຸນຕຣີ ທັກສິນ ຊິນນະວັດ ໄດ້ຂູ່ວ່າຈະຣົບກວນ ການປະຊຸມ ຖ້ານາຍົກຣັຖມຸນຕຣີໄທ ຄົນປັດຈຸບັນ ທ່ານອະພິຊິດ ເວດຊາຊີວະຫາກບໍ່ລາອອກ ແລະຮຽກໃຫ້ມີ ການເລືອກຕັ້ງ ກ່ອນກຳນົດ ພວກປະທ້ວງ ເວົ້າວ່າຕົນຕ້ອງການ ຢາກຈະຍື່ນໜັງສື ສະບັບນຶ່ງ ຕໍ່ພວກທີ່ເຂົ້າຮ່ວມ ກອງປະຊຸມ ສຸດຍອດ ແຕ່ແນວໃດກໍຕາມ ເວລານີ້ ອົງການຂ່າວເອພີ ລາຍງານວ່າ ນຶ່ງໃນບັນດາຜູ້ນຳຂອງການປະທ້ວງ ກ່າວວ່າ ພວກປະທ້ວງ ໄດ້ຕົກລົງທີ່ຈະໂຈະ ການປິດລ້ອມແລະຖອນອອກໄປ ເປັນການຊົ່ວຄາວ ການສົ່ງອອກ ສິນຄ້າຂອງຈີນ ໄດ້ຫລຸດລົງ 17 1% ໃນເດືອນມີນາຜ່ານມາ ຈາກໄລຍະດຽວກັນ ຂອງປີທີແລ້ວ ຊຶ່ງເປັນການ ຫລຸດລົງ ຂອງເດືອນທີ 5ລຽນຕິດ ອົງການຂ່າວຊິນຫວາ ຂອງທາງການຈີນ ທີ່ອ້າງສະຖິຕິ ຈາກຜແນກພາສີຂອງຣັຖບານແຈ້ງວ່າ ການຫລຸດລົງ ໃນການສົ່ງອອກ ບໍ່ໄດ້ຮ້າຍແຮງທໍ່ກັນກັບເດືອນກຸມພາ ຊຶ່ງໄດ້ຫລຸດລົງ 25 7% ຖ້າສົມທຽບໃສ່ ໄລຍະດຽວກັນຂອງປີກາຍນີ້ ແນວໃດກໍຕາມ ຂະນະທີ່ ການຫລຸດລົງ ໃນການສົ່ງອອກ ໄດ້ຜ່ອນເບົາແບບໃດແບບນຶ່ງຢູ່ນັ້ນ ຜແນກພາສີ ຂອງຣັຖບານຈີນ ເວົ້າວ່າ ການນຳເຂົ້າທີ່ຫລຸດລົງ ຢ່າງຫລວງຫລາຍ ເຮັດໃຫ້ການໄດ້ປຽບ ໃນດຸນການຄ້າ ຂອງຈີນເພີ້ມຂຶ້ນເປັນ 18 ພັນ 560 ລ້ານໂດລາ ໃນເດືອນມີນາ ຈາກ 4 ພັນ 840 ລ້ານໂດລາໃນເດືອນກຸມພາ ລາຍງານເວົ້າວ່າ ການສົ່ງອອກ ມີມູນຄ່າທັງໝົດ 90 ພັນ 290 ລ້ານໂດລາ ໃນເດືອນມີນາ ຜ່ານມາ ຂະນະທີ່ການນຳເຂົ້າ ຫລຸດລົງ 25 1% ຈາກຍອດຂອງປີກາຍ71 ພັນ 730 ລ້ານໂດລາ ຜົນການ ນັບຄະແນນສຽງ ທີ່ບໍ່ທັນເປັນທາງການໃນການເລືອກຕັ້ງ ສະພາແຫ່ງຊາດ ອິນໂດເນເຊັຽ ສະແດງໃຫ້ເຫັນວ່າ ພັກປະຊາທິປັດຂອງປະທານາທິບໍດີ SUSILO BAMBANG YUDHOYONO ໄດ້ຮັບໄຊຊະນະ ຢ່າງເຂັ້ມແຂງແຕ່ກໍຍັງບໍ່ພຽງພໍ ທີ່ຈະຫລີກລ້ຽງ ຕໍ່ການຈັດຕັ້ງ ຣັຖບານປະສົມໄດ້ ມີການຄາດຄະເນກັນວ່າ ພັກຂອງ ປະທານາທິບໍດີ YUDHOYONO ໄດ້ຮັບຄະແນນ ປະມານ 20%ຊຶ່ງເພີ້ມຂຶ້ນ ຢ່າງຫລວງຫລາຍ ຈາກການເລືອກຕັ້ງ ເທື່ອແລ້ວ ໃນປີ 2004 ຜົນການນັບຄະແນນສຽງ ໃນຂັ້ນຕົ້ນ ແຈ້ງວ່າ ພັກປະຊາທິປັດ ມີຄະແນນສຽງ ນຳໜ້າພັກຂອງອະດີດ ປະທານາທິບໍດີ MEGAWATI SUKARNOPUTRI ແລະພັກ GOLKAR ພາຄີສຳຄັນໃນຄະນະ ຣັຖບານປະສົມ ຊຶ່ງຄາດວ່າ ຈະໄດ້ຮັບຄະແນນສຽງ 14% ໃນການເລືອກຕັ້ງມື້ວານນີ້ ພວກນັກວິເຄາະ ກ່າວວ່າ ຜົນການ ນັບຄະແນນສຽງ ທີ່ວ່ານີ້ເຮັດໃຫ້ທ່ານ YUDHOYONO ເປັນຜູ້ໄດ້ຮັບ ຄວາມນິຍົມ ນຳໜ້າໝູ່ສຳລັບການເລືອກຕັ້ງ ປະທານາທິບໍດີ ທີ່ກຳນົດ ຈະຈັດຂຶ້ນ ໃນເດືອນກໍຣະກົດຈະມານີ້ ຍີ່ປຸ່ນ ໄດ້ທຳການລົງໂທດ ຄືນໃໝ່ ຕໍ່ເກົາຫລີເໜືອເພື່ອເປັນການຕອບໂຕ້ ຕໍ່ການຍິງຈະຣວດ ທີ່ເປັນບັນຫາ ໂຕ້ແຍ້ງ ຂອງພຽງຢາງໃນມື້ວັນອາທິດແລ້ວ ການລົງໂທດ ຕໍ່ເກົາຫລີເໜືອ ໄດ້ຂຍາຍອອກ ໃນວັນສຸກ ມື້ນີ້ເພື່ອທຳການ ຄວບຄຸມ ເຄັ່ງຄັດກວ່າເກົ່າ ໃນການໂອນເງິນ ໄປໃຫ້ເກົາຫລີເໜືອຕລອດທັງ ການຈຳກັດຮັດແຄບ ກ່ຽວກັບການ ນຳເຂົ້າ ແລະສົ່ງອອກ ສິນຄ້າ ໃນແລງວານນີ້ ສະມາຊິກ 5 ປະເທດ ຂອງສະພາ ຄວາມໝັ້ນຄົງ ອົງການສະຫະປະຊາຊາດບວກຍີ່ປຸ່ນ ໄດ້ປະຊຸມກັນ ເປັນເວລາເຄິ່ງຊົ່ວໂມງ ເພື່ອປຶກສາຫາຣື ກ່ຽວກັບການຍິງຈະຣວດ ຂອງເກົາຫລີເໜືອ ເອກອັຄຣັຖທູດ ສະຫະຣັດ ທ່ານນາງ SUSAN RICE ແລະເອກອັຄຣັຖທູດຍີ່ປຸ່ນ ທ່ານ YUKIO TAKASU ກ່າວຕໍ່ພວກນັກຂ່າວວ່າການປະຊຸມທີ່ວ່ານີ້ ໄດ້ມີໝາກມີຜົນ ແຕ່ບໍ່ໄດ້ ໃຫ້ການອະທິບາຍ ເພີ້ມຕື່ມ ເອກອັຄຣັຖທູດ ຂອງຍີປຸ່ນ ກ່າວວ່າ ການປຶກສາຫາຣື ຈະດຳເນີນຕໍ່ໄປ ປະທານາທິບໍດີ ເກົາຫລີເໜືອ ທ່ານ KIM JONG ILໄດ້ຂຶ້ນຊັ້ນ ໃຫ້ແກ່ ນ້ອງເຂີຍ ຂອງທ່ານ ຄືທ່ານ JANG SONG THAEKເປັນກັມມາທິການ ປ້ອງກັນຊາດ ອັນເປັນຕຳແໜ່ງ ທີ່ມີອິດທິພົນ ໃນເກົາຫລີເໜືອຊຶ່ງພາໃຫ້ ມີການຄາດຄະເນ ກັນວ່າ ທ່ານ KIM ກຳລັງກະກຽມ ການສືບທອດການຮັບຕຳແໜ່ງ ຕໍ່ຈາກທ່ານ ການແຕ່ງຕັ້ງ ທີ່ວ່ານີ້ ແມ່ນເປັນການຢືນຢັນກ່ຽວກັບບົດບາດ ທີ່ບໍ່ເປັນ ທາງການ ຂອງທ່ານ JANG ໃນຖານະ ຜູ້ນຳໝາຍເລກ 2 ຮອງຈາກທ່ານ KIM ທ່ານ JANG ວັຍ 63 ປີ ແມ່ນຖືກເບິ່ງກັນວ່າ ອາດຈະເປັນບຸກຄົນທີ່ຈະເຂົ້າຮັບຕຳແໜ່ງ ຖ້າທ່ານ KIM ຫາກເສັຽຊີວິດ ຢ່າງກະທັນຫັນແລະເປັນທີ່ປຶກສາ ໃຫ້ແກ່ລູກຊາຍ 3 ຄົນ ຂອງທ່ານ KIM ເພື່ອເຂົ້າຮັບຕຳແໜ່ງໃນທີ່ສຸດ ການເຄື່ອນໄຫວ ທີ່ວ່ານີ້ ມີຂຶ້ນ ໃນຂະນະທີ່ ເກົາຫລີເໜືອຈັດກອງປະຊຸມ ສະພາແຫ່ງຊາດ ຊຶ່ງເປັນພຽງແຕ່ ຄັນຕາລະບັດ ເພື່ອຟື້ນຟູ ສິດອຳນາດຂອງທ່ານ KIM ບໍ່ເທົ່າໃດມື້ື້ ຫລັງຈາກ ເກົາຫລີເໜືອ ໄດ້ຕົກເປັນຂ່າວ ກ່ຽວກັບການຍິງຈະຣວດ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ ໂດຍຄລິກບ່ອນສຽງ